| *Chlorella* |
| --- |
|  |
| Clasificación científica |
| 

|  |  |
| --- | --- |
| Dominio: | Eukaryota |
| Reino: | Viridiplantae |
| División: | Chlorophyta |
| Clase: | Trebouxiophyceae |
| Orde: | Chlorellales |
| Familia: | Chlorellaceae |
| Xénero: | ***Chlorella*** |

 |
| Especies |
| * *Chlorella autotrophica*
* *Chlorella minutissima*
* *Chlorella pyrenoidosa*
* *Chlorella sorokiniana*
* *Chlorella variabilis*
* *Chlorella vulgaris*
 |

***Chlorella*** é un xénero de algas verdes unicelulares do grupo Chlorophyta. Ten forma esférica, cun diámetro entre 2 e 10 μm, e carece de flaxelos. *Chlorella* contén os pigmentos verdes fotosintéticos clorofila *a* e *b* no seu cloroplasto. É un organismo fotosintético que se multiplica rapidamente, requirindo só dióxido de carbono, auga, luz solar e pequenas cantidades de sales minerais. O nome procede do grego *chloros*: verde; e do sufixo diminutivo latino *-ela*: "pequeno".

O bioquímico alemán Otto Heinrich Warburg recibiu o Premio Nobel de Fisioloxía ou Medicina de 1931 polo seu estudo da fotosíntese en *Chlorella*. En 1961 Melvin Calvin da Universidade de California recibiu o Premio Nobel de Química polo seu estudo sobre as vías de asimilación do CO2 en plantas usando *Chlorella*. En anos recentes diminuíu o seu uso como organismo experimental debido a que a súa reprodución asexual non permite aproveitar os avances da xenética.

*Chorella* pode funcionar como endosimbionte doutros organismos, concretamente do protozoo *Paramecium bursaria*.

Fonte de alimentación
---------------------

Noutras épocas creuse que *Chlorella* podería servir como fonte de alimento e de enerxía debido á súa eficiencia fotosintética, que pode chegar teoricamente ao 8%, (comparable con outros cultivos altamente eficientes como a cana de azucre). Como posible fonte de alimento era tamén (en principio) atractiva pola súa alta proporción de proteínas e outros nutrientes esenciais para o ser humano; en seco contén preto dun 45% de proteína, 20% de lípidos, 20% de carbohidratos, 5% de fibra, 10% de minerais e vitaminas. Porén, por ser unha alga unicelular, a súa colleita a grande escala presenta enormes dificultades. Están empezando a usarse métodos de produción en masa para o seu cultivo en grandes depósitos artificiais.

### Historia

Nas décadas de 1940 e 1950 creceu a preocupación por unha posible explosión demográfica, e nese contexto *Chlorella* foi vista como unha nova e promisoria fonte primaria de alimento e como posible solución á crise mundial de alimentos.

Moitas institucións intensificaron os seus estudos sobre esta alga, incluíndo a Institución Carnegie, a Fundación Rockefeller, os National Institutes of Health, a Universidade de California, a Comisión de Enerxía Atómica dos Estados Unidos, e a Universidade Stanford. Despois da segunda guerra mundial, moitos europeos pasaban fame, e os partidarios do malthusianismo atribuíano non só á guerra senón tamén á incapacidade do planeta de producir alimento dabondo para unha poboación en rápido crecemento. Segundo un informe da FAO de 1946, o mundo tería que producir dun 25 a un 35% máis de alimentos en 1960 que en 1939 para manter o ritmo do crecemento demográfico, mentres que a mellora da saúde requiriría un incremento do 90 ao 100%. Dado que a carne era custosa de producir en termos de diñeiro e de enerxía, a escaseza de proteínas tamén era un problema. Incrementar a área cultivada non parecía que sería suficiente. As únicas esperanzas que quedaban eran as novas técnicas e tecnoloxías de cultivo.

### Estudos iniciais sobre *Chlorella*

Probas iniciais feitas polo Stanford Research Institute demostraron que *Chlorella* (se crecía en lugares soleados, tépedos e pouco profundos) podía converter o 20% da enerxía solar en biomasa, que ao secarse contiña un 50% de proteínas. Ademais, *Chlorella* contiña lípidos e vitaminas. A súa eficiencia fotosintética permitía máis rendemento proteico por unidade de área que calquera outra planta; predíxose que con 20 traballadores, en 400 ha (4 km²) de granxa, poderían producirse 10.000 t de proteínas ao ano de *Chlorella*. As investigacións e producións piloto desenvolvidas en Stanford e outras universidades tiveron gran repercusión na prensa, pero non se chegou a producir algas en masa.

### Inviabilidade como fonte masiva de alimentos

Finalmente, demostrouse *Chorella* presenta moitas máis dificultades para a súa produción do que previamente se pensaba. Os estudos experimentais fixéranse en laboratorios, e non no campo. A eficiencia fotosintética máxima desta alga só podía conseguirse cultivándoa á sombra e con iluminación artificial; a luz solar directa diminúe a eficiencia ata niveis non moi superiores aos dos cultivos convencionais (aproximadamente un 2,5%).

Ademais, para que *Chlorella* fose realmente produtiva debería cultivarse en auga carbonatada, o que engadiría millóns ao custo de produción. Cómpren tamén complexos procesos adicionais para colleitala e facela unha fonte viable de alimento; entre outras cousas, as súas paredes celulares de celulosa deberían pulverizarse, xa que son indixeribles para o ser humano. A planta podería só alcanzar o seu potencial nutricional en situacións altamente modificadas artificialmente.

O problema da necesidade de máis alimentos para un mundo esfameado resolveuse, finalmente, con mellores eficiencias nos cultivos e non cun "superalimento" do tipo de *Chlorella*.

Actualmente
-----------

Actualmente, *Chlorella* comercialízana empresas que promoven os seus efectos como superalimento ou como suplemento dietario, e téñenselle atribuíndo propiedades beneficiosas para o control do peso, prevención do cancro ou axuda ao sistema inmunolóxico, entre outras. En ocasións estes efectos non están debidamente probados. Por exemplo, en 2005, nos Estados Unidos a FDA enviou unha notificación a Joseph Mercola, un distribuidor líder de "produtos naturais de saúde", conminándoo a absterse de realizar afirmacións no seu sitio web sobre supostas propiedades medicinais de *Chlorella* (normalizar o nivel de azucre en sangue e a presión arterial e combater o cancro). Segundo a *American Cancer Society*, "os estudos científicos dispoñibles non apoian a súa efectividade para previr ou tratar o cancro ou calquera outra doenza en humanos".
Na actualidade Mercola e moitos outros vendedores de suplementos dietarios e medicina alternativa comercializan *Chlorella* como axente quelante (destinado a eliminar os metais pesados que se acumulan no corpo).

Efectos medicinais en animais
-----------------------------

Algúns estudos realizados demostraron que a administración de *Chlorella* podería ter efectos antitumorais e de control da hipertensión arterial, pero foron realizados en animais.

Ditos estudos non foron replicados polo momento en seres humanos.

Como biocombustible
-------------------

Segundo un estudo publicado en 2006, existe potencial para a produción industrial de biocombustible líquido a partir da especie *Chlorella protothecoides*. Investigadores da Universidade Tsinghua de Pequín extraeron unha gran cantidade de aceite de cultivos de *C. protothecoides* en fermentadores, que foi transformado por transesterificación nun biodiésel de alto poder calorífico.

Redución do CO2 e produución de O2
----------------------------------

En 1965, o experimento ruso BIOS-3 determinou que 8 m2 de *Chlorella* exposta podía eliminar o dióxido de carbono e repoñer oxíxeno nun contorno selado suficiente para a vida dunha soa persoa. A alga cultivouse en tanques baixo luz artificial.

En acuarios
-----------

*Chlorella* pode crecer excesivamente en acuarios, facendo que a auga se volva verde e opaca. Isto ocorre se hai altos niveis de nitratos e fosfatos ou se recibe luz solar directa. Diminuír eses contidos de fosfatos e nitratos, cambiar a auga parcialmente e colocalo á sombra pode resolver o problema.

Notas
-----

1. ↑  Yuuki Kodama, Haruo Suzuki, Hideo Dohra, Manabu Sugii, Tatsuya Kitazume, Katsushi Yamaguchi, Shuji Shigenobu e Masahiro Fujishima. Comparison of gene expression of Paramecium bursaria with and without Chlorella variabilis symbionts. BMC Genomics
2. ↑  Zelitch, Israel (1971). "Photosynthesis, Photorespiration and Plant Productivity". *Academic Press*: 275.
3. ↑  Zelitch, Israel (febreiro 1973). "Plant Productivity and the Control of Photorespiration" (PDF). *Proceedings of the National Academy of Sciences, USA* **70** (2): 579–584.
4. 1 2 3 4 5  Belasco, Warren (xullo de 1997). "Algae Burgers for a Hungry World? The Rise and Fall of Chlorella Cuisine". *Technology and Culture* **38** (3): 608–634.
5. ↑  Food and Drug Administration, Department of Health and Human Services (16 de febreiro de 2005). "Nota de la FDA a Joseph Mercola" (PDF). Arquivado dende o orixinal (PDF) o 24 de setembro de 2015. Consultado o 27 de abril de 2015.
6. ↑  "Chlorella". American Cancer Society. 29 de abril de 2011. Arquivado dende o orixinal o 05 de setembro de 2013. Consultado o 13 de setembro de 2013.
7. ↑  Mercola.com. "Chlorella - The Natural Wonder Supplement" (en inglés). Consultado o 10 de outubro de 2011. [*Ligazón morta*]
8. ↑  Tanaka K, Tomita Y, Tsuruta M, Konishi F, Okuda M, Himeno K, Nomoto K (1990). "Oral administration of Chlorella vulgaris augments concomitant antitumor immunity". *Immunopharmacology and Immunotoxicology* **12** (2): 277–291.
9. ↑  Miyazawa Y, Murayama T, Ooya N, Wang LF, Tung YC, Yamaguchi N (1988). "Immunomodulation by a unicellular green algae (Chlorella pyrenoidosa) in tumor-bearing mice". *Journal of Ethnopharmacology* **24** (2–3): 135–146.
10. ↑  Konishi F, Tanaka K, Himeno K, Taniguchi K, Nomoto K (1985). "Antitumor effect induced by a hot water extract of Chlorella vulgaris (CE): resistance to Meth-A tumor growth mediated by CE-induced polymorphonuclear leukocytes". *Cancer inmunology, inmunotherapy* **19** (2): 73–78.
11. ↑  Sansawa H, Takahashi M, Tsuchikura S, Endo H (2006). "Effect of chlorella and its fractions on blood pressure, cerebral stroke lesions, and life-span in stroke-prone spontaneously hypertensive rats". *Journal of nutritional science and vitaminology* **52** (6): 457–466.
12. ↑  Han Xu, Xiaoling Miao, Qingyu Wu (2009). "High quality biodiesel production from a microalga *Chlorella protothecoides* by heterotrophic growth in fermenters". *Journal of Biotechnology* **126** (4): 499–507. doi:10.1016/j.jbiotec.2006.05.002.
13. ↑  "Russian CELSS Studies". *Space Colonies*. Permanent. Consultado o 3 de novembro de 2012.

|  |  |
| --- | --- |
| Control de autoridades | 
* Wd: Q133017
* BNE: XX546212
* BNF: 12559812q
* EBID: ID
* FAST: 858074
* GND: 4147782-0
* JSTOR: chlorella
* LCCN: sh85024529
* MAG: 2781144631
* NDL: 00567044

 |

|  |  |
| --- | --- |
| Identificadores taxonómicos | 
* AlgaeBase: 43426
* Dyntaxa: 1010799
* EOL: 11612
* EPPO: 1CEJG
* GBIF: 2638467
* iNaturalist: 311382
* IRMNG: 1343179
* ITIS: 5811
* NBN: NHMSYS0021059134
* NCBI: 3071
* uBio: 4114215
* WoRMS: 160576

 |

|  |  |
| --- | --- |
| Identificadores | 
* MeSH: D002708
* UMLS: C0008190

 |